SKRIFTLIG FORESPØRGSEL E-2415/02

af Jillian Evans (Verts/ALE) til Kommissionen

(14. august 2002)

Om: Forfølgelse af hjælpearbejdere i Guatemala

Det hævdes, at hjælpearbejdere i Guatemala udsættes for direkte trusler ofte under forevisning af skydevåben for at forsøge at hjælpe gadebørn.

Hvilken politik fører Kommissionen for at sikre, at Guatemalas kongres overholder en nylig domstolsdom, som forbyder den at nedlægge veto mod lovgivning, som vil give ngo'er, som f.eks. Casa-Alianza og Rigoberta Menchu Tum Foundation, mulighed for at hjælpe mishandlede og fængslede børn?

Samlet svarafgivet på Kommissionens vegne af Christopher Pattenpå skriftlige forespørgsler E-2407/02 og E-2415/02

(17. september 2002)

Kommissionen er bekendt med den situation, der beskrives af det ærede medlem, og er i færd med at gennemføre to supplerende foranstaltninger i overensstemmelse med den resolution om menneskerettigheder i Guatemala, som Europa-Parlamentet vedtog i april 2002.

Gennem en politisk dialog forsøger Kommissionen og medlemsstaterne at gøre regeringen i Guatemala opmærksom på nødvendigheden af at forbedre forholdene for alle befolkningsgrupper i Guatamala på grundlag af principperne om demokrati, lighed, ikke-diskriminering, fred og social retfærdighed. I denne sammenhæng opfordres de lokale offentlige institutioner konstant til at afværge og undersøge alle angreb på personer, der forsvarer menneskerettighederne, og på ikke-statslige organisationer (ngo'er).

Inden for rammerne af dette samarbejde har Kommissionen støttet konkrete aktioner til fordel for børn og deres familier inden for sektorer som sundhedsforsorg, uddannelse, rehabilitering af flygtninge, bekæmpelse af narkotika og fremme af ligestillingen mellem mænd og kvinder. Kommissionen har ligeledes opnået positive resultater ved særlige initiativer til støtte for gadebørn, som er gennemført af lokale ngo'er, herunder Casa Alianza.

Det nuværende samarbejde omfatter et projekt organiseret af ECPAT (Ending Child Prostitution, Pornography and Trafficking), der tager sigte på at bekæmpe handelen med børn og den kommercielle udnyttelse af disse i Centralamerika. Fællesskabets bidrag for perioden 2001-2004 udgør ca. 450 000 EUR. Fællesskabet giver endvidere støtte til oprettelsen af et center for folkeuddannelse under medvirken af forskellige ngo'er og civile samfundsaktører, der er specialiserede i støtte til gadebørn. Fællesskabets samlede bistand udgør ca. 960 000 EUR.

Inden for rammerne af det samarbejde, som finder sted i henhold til de fredsaftaler, der blev undertegnet i 1996, opfordrer Kommissionen desuden de guatemalanske myndigheder, landets nationale politistyrke og hele retssystemet til at forhindre alle angreb mod retsstaten, herunder i tilfælde som Casa Alianza eller Rigoberta Menchu Foundation. Dette program vil inden for de nærmeste måneder blive suppleret med et særligt initiativ, der tager sigte på at understøtte retssystemet i Guatemala. Et af de særlige formål hermed er at nedbringe antallet af præventive anholdelser, under hensyntagen til den særlige situation for mindreårige, herunder gadebørn. Fællesskabets bidrag udgør 10 mio. EUR over en periode på fire år.

Endelig har Fællesskabets strategi for samarbejdet med Guatemala for perioden 2002-2006, der blev vedtaget af Kommissionen i maj 2002, til formål at bryde den onde cirkel af fattigdom og social udstødelse i Guatemala ved indførelse af bestemmelser om grundlæggende sociale ydelser, fremme af ligebehandling og respekt og bekæmpelse af social og økonomisk diskriminering og straffrihed. Det samlede budgetforslag udgør 77 mio. EUR for hele perioden.

Fællesskabet er overbevist om, at dets vedvarende engagement i fredsprocessen i Guatemala vil bidrage til, at målet om fuldstændig respekt for menneskerettighederne og retsprincipperne i dette land kan opnås.